黄庭坚
行行重行行赠别李之仪
行行重行行，我有千里适。
亲交爱此别，劝我善眠食。
惟君好怀抱，高义动颜色。
赠子青琅玕，结以永弗谖。
拭目仰盛德，洗心承妙言。
子道甚易行，易行乃难忘。
虚名织女星，不能成文章。
微君好古学，尚谁发予狂。
事亲见不足，择友知无方。
大圣急先务，君其爱穨光。
外将周物情，中不敦己道。
以客从主人，辨之苦不早。
行身居言前，悟理在意表。
苟能领斯会，大自足诸小。
勿念一朝患，勿忘终身忧。
忠诚照屋漏，万物将自求。
此道不予欺，实吾闻之丘。
群居行小慧，宴笑奉樽俎。
益友来在门，疏拙不见取。
谁不闻此风，去君鸿鹄举。